Coco Hames:Nashville, pluss mer 

Frontfiguren i The Ettes blander country, pop og pønk. 

Coco Hames: 
"Coco Hames" (Merge/Playground) 

I The Ettes spilte Coco Hames rufsete garasjepop, men det er gått seks år siden forrige album derfra. 
På solodebuten synger hun om tapt kjærlighet og nye drømmer og åpner med Byrds-inspirerte "When you said goodbye". 

Senere følger countrylåtene "Tennessee Hollow" og "This house ain't a home", men selv om Hames har slått seg ned i Nashville, har ikke byen slukt henne. 
"I do love you" er en tøff låt anno 60-tallet, "I don't wanna go" er tyggegummipønk og Tommy Stinsons "Tiny pieces" er flott duett med John McCauley fra Deer Tick. 

Medprodusent er Andrija Tokic , og i studio finner vi folk fra The Raconteurs, The Whigs, The Weight, Reigning Sound og bandet til Jack White. 

Beste spor: 
"When you said goodbye", "I do love you", "I don't wanna go", "Tiny pieces". 
